Faaza amulagidde ave mu bufumbo obutali butukuvu era n’amuwa emyezi esatu ng’agattiddwa ne mukyala we Clara Wangla.
Bino byabadde mu Klezia y’Ekiggwa ky’e Namugongo, Mun -G, gye yategese okusaba okwenjawulo okubatiza mutabani we, Elijah Mun-G n’okwebaza Katonda olw’omwana oyo ow’emyaka 2.
Okusaba kuno kwabaddemu ab’enju ya Mun- G bokka. Faaza Augustine Innocent Bukenya, omuyambi wa Bwanamukulu w’Ekiggwa kino yabadde akyayigiriza, n’asooka ayimiriza n’abuuza abazadde b’omwana oba baagattibwa mu bufumbo obutukuvu oba bakyali mu muzannyo.
“Muli bagatte oba mulinda kufuna nsimbi nnyingi? Katonda tagenda kubabuuza nsimbi ezo ze mwagala okukunnaanya era bwe muba temuli bagatte, nnenda kubagattira wano” Faaza bwe yagambye.
Mun G yayanukudde nti tebali mu bufumbo butukuvu, era oluvannyuma lw’okukuba mukyala we akaama, ne bakkiriza bagattibwe nga Faaza bwe yasabye.
Oluvannyuma Faaza yabawadde emyezi esatu, beetegeke, bagattibwe mu mbaga entonotono etaliimu kuyiwa nsimbi nnyingi.
Bwe twayogeddeko ne Mun G oluvannyuma, yatukakasizza nti nabo babadde baagala okugattibwa era faaza yabagguliddewo omulyango gw’okutuukiriza ekirooto kyabwe.
Ebyo olwawedde ne bagenda ku kabaga ke baategese mu maka gaabwe e Namugongo.
Mu kifaananyi, Mun G ng’asitudde omwana we nga bali ne mukyala nga Faaza abasabira.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn